section_heading: Povijest sastava
paragraph_text: Sastav potječe iz Zadra, osnovao ga je klavijaturist sastava Dalibor Musap i vodio ga do prestanka rada 1992. Uz podršku Rajka Dujmića sastav je debitirao na Zagrebačkom festivalu 1988. s pjesmom "Zadnja suza" (glazba Dalibor Musap - tekst Emilija Kokić), a već početkom 1989. godine kao predstavnica Televizije Zagreb na Jugoviziji u Novom Sadu izborila je nastup na Pjesmi Eurovizije. Riva je s pjesmom "Rock Me" (glazba Rajko Dujmić - tekst Stevo Cvikić) osvojila 1. mjesto na Pjesmi Eurovizije održanoj 6. svibnja 1989. godine u švicarskoj Lausanni, s ukupno 137 bodova. To je ujedno i jedina pobjeda Jugoslavije, ali i hrvatskih predstavnika na eurovizijskom natjecanju. Iste godine Riva predstavlja Euroviziju u Americi, te na festivalu Distant Accords Award u Nashvillu osvaja 4. mjesto.